Baja California
Store norske leksikon,Geografi,Verdens geografi,Nord- og Mellom-Amerika,Mexicos geografi
Baja California er en delstat i Mexico, beliggende på den nordlige delen av Californiahalvøya. Helt i nord grenser Baja California til California i USA, i nordøst til Arizona. Delstaten har 3 315 766 innbyggere (INEGI, 2015), hvorav flesteparten regnes som mestis. Hovedstaden er Mexicali, største by er Tijuana. Delstaten Baja California Sur utgjør den sørlige halvdelen av Californiahalvøya.
Natur Naturen består av forrevne granittfjell med en smal kystslette, i nordøst Río Colorados delta. Høyeste punkt er i San Pedro Mártir-massivet i nord, 3096 meter over havet. Sierra de San Pedro Mártir har status som nasjonalpark. Næringsliv Jordbruket er konsentrert til strøkene langs elven Colorado med dyrking av bomull, hvete, vindruer og oliven. En økende del av Coloradoelven er brukt til kunstvanning innen USAs grenser og har ført til økt saltholdighet i elven. Dette har skadet jordbruket i området. Det finnes betydelig industri i grensebyene, i stor grad basert på amerikansk kapital. Grensehandelen er omfattende, og turisme er viktig. Les mer i Store norske leksikon Mexicos geografi Mexicos befolkning Økonomi og næringsliv i Mexico